Il-Gvern Malti u tmintax-il Gvern ieħor Ewropew mhux jaqblu mal-proposta tal-Kummissjoni Ewropea li tawtorizza l-kultivazzjoni ta’ ħaxix li hu ġenetikament modifikat, magħruf bħala GMO. F’laqgħa tal-Kunsill tal-Affarijiet Ġenerali fi Brussell, id-Deputat Prim Ministru, Louis Grech saħaq li l-evidenza xjentifika dwar il-qamħirrun modifikat, ma kkonvinċietx lill-Gvern Malti u l-maġġoranza tal-Gvernijiet l-oħrajn dwar ir-riskji ambjentali u tas-saħħa. Il-Ministru Grech wissa lill-Kummissjoni biex ma tmurx kontra r-rieda tal-maġġoranza tal-pajjiżi u ċ-ċittadini, u tibqa’ għaddejja bl-approvazzjoni ta’ qamħirrun modifikat ġenetikament. Il-proposta tal-Kummissjoni ġiet ppreżentata mill-Kummissarju Ewropew għas-Saħħa, Tonio Borg. Malta indikat li ser tivvota kontra jekk il-kwistjoni titressaq għall-vot. Id-Deputat Prim Ministru Malti ppropona li terġa ssir diskussjoni fuq il-proposta ta’ kultivazzjoni, bil-ħsieb li jkun hemm qafas legali prattiku li jippermetti lill-Gvernijiet jagħżlu li ma jippermettux li jinżergħu prodotti ġenetikament modifikati fit-territorji tagħhom. Anke l-grupp tal-Ħodor fil-Parlament Ewropew wissa lill-Kummissjoni li lest jippreżenta mozzjoni ta’ ċensura jekk tibqa’ għaddejja bl-awtorizzazzjoni tal-kultivazzjoni ta’ prodott ġenetikament modifikati. Il-Professur Arnold Cassola staqsa għaliex il-Kummissjoni mhux tirrispetta l-process demokratiku u tinsab daqshekk ħerqana li tibqa’ għaddejja. Staqsa jekk il-Kummissjoni hux interessata taqdi l-interessi tal-kumpaniji l-kbar tal-GMO’s milli tħares is-saħħa taċ-ċittadini Ewropej. Servizz: Keith Demicoli